Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση της απόφασης 2002/602/ΕΚΑΧ για τη διαχείριση ορισμένων περιορισμών κατά την εισαγωγή ορισμένων προϊόντων χάλυβα από τη Ρωσική Ομοσπονδία

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η Ευρωπαϊκή Κοινότητα Άνθρακα και Χάλυβα και η κυβέρνηση της Ρωσικής Ομοσπονδίας συνήψαν συμφωνία στις 9 Ιουλίου 2002 για το εμπόριο ορισμένων προϊόντων χάλυβα.

Το άρθρο 2 παράγραφος 4 της συμφωνίας αναφέρει ότι «στην περίπτωση που οι υποψήφιες χώρες για προσχώρηση στην ΕΕ προσχωρήσουν πριν τη λήξη ισχύος της παρούσας συμφωνίας, τα μέρη συμφωνούν να εξετάσουν την αύξηση των ποσοτικών ορίων που καθορίζονται στο παράρτημα ΙΙ». Κατά συνέπεια, τα μέρη συμφώνησαν να αυξήσουν τα ποσοτικά όρια. Επιπλέον, με βάση τη δήλωση αριθ. 1 της συμφωνίας σχετικά με τη δημιουργία κέντρων υπηρεσιών στην ΕΕ, τα μέρη συμφώνησαν να αυξήσουν περαιτέρω τα ποσοτικά όρια σε 2 συγκεκριμένες περιπτώσεις. Τα μέρη έχουν υπογράψει νέα συμφωνία που περιλαμβάνει αυτές τις αυξήσεις.

Επιπλέον, η κυβέρνηση της Ρωσικής Ομοσπονδίας ζήτησε, σύμφωνα με το άρθρο 3 παράγραφος 3 της τρέχουσας συμφωνίας, να μεταφέρει ορισμένα ποσά των ποσοτικών ορίων που δεν έχουν χρησιμοποιηθεί κατά το έτος 2003. Η επιτρεπόμενη μεταφορά γι'αυτήν την ομάδα προϊόντων είναι η εξής (ποσότητες σε τόνους): 21195 για SA1a, 2102 για SA3, 6458 για SA4, 1400 για SA5, 1077 για SB1, 4305 για SB 2 και 10984 για SB 3.

Αυτή η πρόταση κανονισμού του Συμβουλίου προβλέπει την αναγκαία νομοθεσία εφαρμογής για τη νέα συμφωνία και την μεταφορά ποσοτήτων.

2004/0140 (ACC)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση της απόφασης 2002/602/ΕΚΑΧ για τη διαχείριση ορισμένων περιορισμών κατά την εισαγωγή ορισμένων προϊόντων χάλυβα από τη Ρωσική Ομοσπονδία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής [1],

[1] ΕΕ C [...] της [...], σ. [...].

Εκτιμώντας τα ακόλουθα:

(1) Η συμφωνία εταιρικής σχέσης και συνεργασίας για την εγκαθίδρυση εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ρωσικής Ομοσπονδίας, αφετέρου [2], τέθηκε σε ισχύ την 1η Δεκεμβρίου 1997.

[2] ΕΕ L 327, 28.11.1997, σ. 3.

(2) Το άρθρο 21 της συμφωνίας εταιρικής σχέσης και συνεργασίας ορίζει ότι το εμπόριο προϊόντων της Ευρωπαϊκής Κοινότητας Άνθρακα και Χάλυβα (εφεξής «ΕΚΑΧ») διέπεται από τον Τίτλο ΙΙΙ αυτής της συμφωνίας, πλην των διατάξεων του άρθρου 15, και από τις διατάξεις συμφωνίας για ποσοτικούς διακανονισμούς όσον αφορά τις συναλλαγές προϊόντων ΕΚΑΧ.

(3) Στις 9 Ιουλίου 2002 η ΕΚΑΧ και η κυβέρνηση της Ρωσικής Ομοσπονδίας συνήψαν τέτοια συμφωνία για το εμπόριο ορισμένων προϊόντων χάλυβα [3] (εφεξής «η συμφωνία»), που εγκρίθηκε εξ ονόματος της ΕΚΑΧ με την απόφαση 2002/603/ΕΚΑΧ [4] της Επιτροπής.

[3] ΕΕ L 195, 24.7.2002, σ. 55.

[4] ΕΕ L 195, 24.7.2002, σ. 54.

(4) Η συνθήκη ΕΚΑΧ έληξε στις 23 Ιουλίου 2002 και η Ευρωπαϊκή Κοινότητα ανέλαβε όλα τα δικαιώματα και τις υποχρεώσεις που είχε αναλάβει η Ευρωπαϊκή Κοινότητα Άνθρακα και Χάλυβα.

(5) Τα μέρη συμφώνησαν ότι, δυνάμει του άρθρου 10 παράγραφος 2 της συμφωνίας, αυτή η συμφωνία έπρεπε να παραμείνει σε ισχύ και ότι όλα τα δικαιώματα και οι υποχρεώσεις των μερών έπρεπε να διατηρηθούν και μετά την ημερομηνία αυτή.

(6) Τα μέρη άρχισαν διαβουλεύσεις όπως προβλέπεται στο άρθρο 2 παράγραφος 4 της συμφωνίας και συμφώνησαν να αυξήσουν τα ποσοτικά όρια που καθορίζονται στην συμφωνία για να ληφθεί υπόψη η διεύρυνση της Ευρωπαϊκής Ένωσης. Επιπλέον τα μέρη συμφώνησαν να αυξήσουν τα ποσοτικά όρια επίσης σε ό,τι αφορά τη δήλωση αριθ. 1 της συμφωνίας σχετικά με τη δημιουργία από Ρώσους φορείς κέντρων υπηρεσιών στην Ευρωπαϊκή Ένωση. Αυτές οι αυξήσεις αποτέλεσαν αντικείμενο νέας συμφωνίας η οποία τέθηκε σε ισχύ την ημέρα της υπογραφής της [5].

[5] Βλ. σελίδα ... της παρούσας Επίσημης Εφημερίδας.

(7) Επιπλέον, η κυβέρνηση της Ρωσικής Ομοσπονδίας ζήτησε, σύμφωνα με το άρθρο 3 παράγραφος 3 της συμφωνίας, να μεταφέρει, εντός των επιτρεπόμενων ορίων για κάθε ομάδα προϊόντων, ορισμένα ποσά των ποσοτικών ορίων που δεν έχουν χρησιμοποιηθεί κατά το έτος 2003.

(8) Η απόφαση 2002/602/ΕΚΑΧ της Επιτροπής της 8ης Ιουλίου 2002 για τη διαχείριση ορισμένων περιορισμών κατά την εισαγωγή ορισμένων προϊόντων χάλυβα από τη Ρωσική Ομοσπονδία [6], πρέπει να τροποποιηθεί ανάλογα,

[6] ΕΕ L 195, 24.7.2002, σ .38.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο παράρτημα IV της απόφασης 2002/602/ΕΚΑΧ, τα ποσοτικά όρια που έχουν καθοριστεί για το έτος 2004, αντικαθίστανται από τα ποσοτικά όρια που αναφέρονται στο παράρτημα του παρόντος κανονισμού.

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

ΠΟΣΟΤΙΚΑ ΟΡΙΑ

Μονάδα: τόνοι

Έτη // 2004

//

Προϊόντα //

//

SA Πλατέα προϊόντα //

SA1. Ρόλοι // "310 767

SA1.a. Ρόλοι που έχουν ελαθεί σε θερμή κατάσταση και προορίζονται για επανέλαση // 558 839

SA2. Χοντρές λαμαρίνες // 143 654

SA3. Άλλα πλατέα προϊόντα // 250 148

SA4. Κραματοποιημένα προϊόντα // 101 120

SA5. Κραματοποιημένες λαμαρίνες quarto // 22 208

SA6. Κραματοποιημένα φύλλα ψυχρής έλασης και φύλλα με επικάλυψη // 97 561

//

SB. Επιμήκη προϊόντα //

//

SB1. Δοκοί // 31 440

SB2. Χονδρόσυρμα // 121 783

SB3. Άλλα επιμήκη προϊόντα // 232 102"

Σημ.:

SA και SB είναι κατηγορίες προϊόντων

SA1 έως SA6 και SB1 έως SB3 είναι ομάδες προϊόντων